Мари Луизе Кашниц
Юни

Превод от немски: Венцеслав Константинов, —

chitanka.info

Красива като никога съзрях Земята.

Приличаше на остров, плуващ с ветровете.

Щастлива, чиста, сипеше из небесата

Прекрасните отблясъци на младостта.

Искряха в пазвите й сини езерата,

Реките й с ливади покрай бреговете.

Навред шумяха в светлината й горите,

Понасяха се птици с нейния летеж.

Богата с пъргави животни бе Земята.

Жребчета скачаха из ясните поляни,

Крещяха звънко малки птички от гнездата,

В камъша гукаше люпилото безспир.

Пред тухлените къщи, сгушени в бъзака,

Играеха деца и пумпали свистяха;

Те с песни сплитаха сред жълтите поляни

Венци от билки и жълтурчета подред.

Безспир се люшкаха сред вятъра полята

В зелената си младост, с повея си дъхав;

Въртяха се с размах на мелници крилата,

Платна летяха към пристанищния кей.

Безспир кръжеше в младата си мощ Земята

През седмоцветните лъчи на небесата;

Набързо само като сянката на облак

Полягаше върху лицето й нощта.

1935

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.